उपराज्यपाल सिन्हा बोले- पड़ोसी देश ने छीनी कश्मीर की शांति, बिलावल भुट्टो ने कहा- भारत की अकड़ बढ़ रही
Jammu Kashmir Srinagar G20 Meeting Update  कश्मीर में 22 मई को शुरू हुई G20 टूरिज्म वर्किंग ग्रुप की मीटिंग का आज दूसरा दिन है। शेर-ए-कश्मीर इंटरनेशनल कॉन्फ्रेंस सेंटर में बैठक हो रही हैं।
श्रीनगर में G20 टूरिज्म वर्किंग ग्रुप की दूसरे दिन की मीटिंग शुरू हो चुकी है। इस दौरान जम्मू- कश्मीर के एलजी मनोज सिन्हा ने नाम लिए बिना पाकिस्तान पर निशाना साधा। उन्होंने कहा कि जम्मू-कश्मीर हमेशा से नॉलेज और लुभावने नजारों का केंद्र रहा है। 30 सालों से इसकी शांति पड़ोसी देशों की तरफ से फैलाए गए आतंक की वजह से प्रभावित हुई है।
उन्होंने कहा, 'कश्मीर अब एक नए युग की तरफ बढ़ रहा है'। वहीं, केंद्रीय मंत्री जितेंद्र सिंह ने कहा कि हमारे पास यहां दुनिया के सबसे ऊंचे रेलवे ब्रिज हैं। यूथ काफी जागरूक है वो प्रधानमंत्री मोदी की तरफ ऑफर की गई मौकों को समझ सकते हैं। श्रीनगर का कॉमन मैन पीएम मोदी की ग्लोबल जर्नी का हिस्सा बनना चाहता है।
पाक विदेश मंत्री बिलावल भुट्टो ने कहा- भारत की अकड़ बढ़ रही
पाकिस्तान के विदेश मंत्री बिलावल भुट्टो जरदारी ने भारत के श्रीनगर में G20 टूरिज्म की बैठक करने पर आपत्ति जताई है। बिलावल ने कहा- ये अंतर्राष्ट्रीय स्तर पर भारत की लगातार बढ़ रही अकड़ को दिखाता है। ये लोग G20 की अध्यक्षता का गलत इस्तेमाल कर रहे हैं। 
उन्होंने आगे कहा कि अगर भारत को लगता है कि कश्मीर में बैठक कर वहां के लोगों को चुप करा सकते हैं तो वो गलत सोच रहे हैं। जो लोग यूरोप में अंतर्राष्ट्रीय कानूनों के उल्लंघन की बात करते हैं, उन्हें कश्मीर में भी हो रहे कानूनों के उल्लंघन की भी परवाह होनी चाहिए।
 बिलावल ने कहा कि भारत कश्मीर में सब कुछ अच्छा और शांतिपूर्ण दिखाना चाहता है। जबकि दुनिया का सबसे मिलिटराइज्ड जोन कभी नॉर्मल नहीं रह सकता है।
डेलिगेट्स कश्मीर की खूबसूरत जगहों पर घूमे
मीटिंग में शामिल होने आए डेलिगेट्स आज कश्मीर के कई खूबसूरत जगहें जैसे परी महल, चश्मा शाही, निशात गार्डन, पोलो व्यू मार्केट घूमे। इसके बाद डेलिगेट्स के लिए एक खास डिनर भी आयोजित किया जाएगा।
इससे पहले सोमवार को शेरपा अमिताभ कांत ने कहा था- फिल्मों की शूटिंग के लिए कश्मीर से बेहतर कोई जगह हो ही नहीं सकती। हमारा फोकस इकोनॉमी को बूस्ट करने के अलावा फिल्म टूरिज्म बढ़ाने पर भी है। सरकार यहां आने वाले फिल्ममेकर्स की लोकेशन ढूंढने में, लोकेशन शिफ्ट करने में मदद भी करेगी।
इस मीटिंग में 5 देश चीन, सऊदी अरब, तुर्किये, इंडोनेशिया और इजिप्ट शामिल नहीं हो रहे हैं। वहीं, 22 मई को श्रीनगर पहुंचे अन्य विदेशी डेलिगेट्स का एयरपोर्ट पर पारंपरिक वेशभूषा में कश्मीरी युवतियों ने स्वागत किया था।
एक्टर राम चरण ने डेलिगेट्स के साथ नाटू-नाटू पर डांस किया
मीटिंग में गेस्ट के तौर पर पहुंचे फिल्म एक्टर रामचरण तेजा ने डेलिगेट्स के साथ अपनी फिल्म RRR के मशहूर गाने 'नाटू-नाटू' पर डांस किया था। उन्होंने कहा था- कश्मीर में कुछ जादू है। मैं 1986 से यहां कई बार आ चुका हूं। मेरे पिता फिल्मों की शूटिंग के लिए गुलमर्ग और सोनमर्ग आया करते थे। मैं खुद एक शूटिंग के सिलसिले में 2016 में यहां आया था।
भारत ने कहा- टूरिज्म वर्किंग ग्रुप देखेगा धरती पर स्वर्ग कैसा होता है
इसके पहले G-20 इंडियन प्रेसिडेंसी के चीफ कोऑर्डिनेटर हर्षवर्धन श्रृंगला ने कहा था- इस मीटिंग में शामिल होने वाले डेलिगेट्स यहां आकर देख सकेंगे कि धरती पर स्वर्ग कैसा होता है।
टूरिज्म वर्किंग ग्रुप की यह मीटिंग 22 से 24 मई तक होगी। एक रिपोर्ट के मुताबिक कश्मीर के युवाओं को पूरा भरोसा है कि इस मीटिंग के बाद कश्मीर में फॉरेन टूरिस्ट की तादाद काफी तेजी से बढ़ेगी।
लोकल इकोनॉमी को बूस्टर डोज
गुलमर्ग नहीं जाएंगे मेहमान
इन देशों के डेलिगेट्स भी बुलाए
G20 देशों के अलावा भारत ने बांग्लादेश, मॉरिशस, नीदरलैंड, नाइजीरिया, ओमान, सिंगापुर, स्पेन से भी गेस्ट बुलाए हैं। वहीं अंतर्राष्ट्रीय संस्थाओं में UN, IMF, वर्ल्ड बैंक, WHO, WTO, ILO, FSB, OECD, AU चेयर, NEPAD चेयर, ASEAN चेयर, ADB, ISA तथा CDRI को भी न्योता दिया गया है।
आज से G 20 की ट्रेड और इन्वेस्टमेंट ग्रुप की भी बैठक
टूरिज्म के अलावा G20 देशों की दूसरी ट्रेड और वर्किंग ग्रुप की 3 दिन की बैठक भी शुरू होने जा रही है। बैठक आज से बेंगलुरु में होगी। इसमें 100 से ज्यादा डेलिगेट्स शामिल हो रहे हैं, जिनमें कई अंतर्राष्ट्रीय संस्थाएं भी शामिल होंगी। इस दौरान अंतर्राष्ट्रीय व्यापार में टेक्नोलॉजी की भूमिका पर चर्चा की जाएगी। साथ ही वर्ल्ड ट्रेड आर्गनाइजेशन में बदलावों पर भी बात होगी।
